by Höskuldur Steinarsson | jún 9, 2016 | Óflokkað
Måsøval Fiskeoppdrett AS hefur keypt 53,5% hlutafjár í fyrirtækinu Laxar ehf. Laxar hafa leyfi til 6.000 tonna framleiðslu í Reyðarfirði og eiga og reka tvær seiðastöðvar á suðurlandi þar sem nú þegar er hafin seiðaframleiðsla til undirbúnings eldisins fyrir austan. Håvard Johannes Grøntvedt, stjórnarformaður Måsøval segir í viðtali við iLaks.no að fyrirtækið sjái mikil tækifæri í fiskeldi á Íslandi og það hyggist taka þátt í þeirri uppbyggingu sem sé að eiga sér stað. Markmiðið sé að slátra fyrsta laxi fyrirtækisins síðla árs 2018.
by Höskuldur Steinarsson | jún 3, 2016 | Óflokkað
Arctic Fish (áður Dýrfiskur) hefur ákveðið að færa eldisfiskvinnslu sína til Ísafjarðar, nánar tilekið í Íshúsfélagshúsið. Verið er að undirbúa uppsetningu nótaþvottastöðvar á vegum Ísfells í hluta húsnæðis fyrirtækisins á Flateyri, auk þess sem Eldisþjónustan verður þar með aðstöðu sína. Nánar um málið á bb.is
Lindarfiskur í Vík – Innlit
Í Fréttablaðinu 2. júní er að finna skemmtilegt viðtal við Drífu Bjarnadóttur sem rekur fyrirtækið Lindarfisk í Vík í Mýrdal ásamt fjölskyldu sinni. Lindarfiskur framleiðir bleikju ásamt því að reka fiskvinnslu og litla fiskbúð í Vík. Lindarfiskur er aðili að LF og dæmi um að ekki þarf allt fiskeldi að vera risavaxið til að ganga vel! Greinina í Fréttablaðinu er að finna hér.
by Höskuldur Steinarsson | maí 31, 2016 | Óflokkað
Með sameiningu Arnarlax og Fjarðalax undir merkjum Arnarlax verður til langstærsta fiskeldisfyrirtæki á Íslandi. Sameinað félag mun búa yfir samtals 21.000 tonna eldisleyfi í þrem fjörðum; Arnarfirði, Tálknafirði og Patreksfirði. Félagið er auk þess með umsóknir í ferli og gerir ráð fyrir að tvöfalda þessi leyfi innan árs og stefnir á rúmlega 20.000 tonna framleiðslu 2020. Félagið hefur þegar lagt fram umsókn um leyfi í Ísafjarðardjúpi með fyrirhugaða starfsstöð á Bolungarvík og er sú framkvæmd þegar komin í umhverfismatsferli. Þá hefur fyrirtækið hafið undirbúning að rannsóknum vegna mögulegs sjókvíaeldis í Eyjafirði og Mjóafirði.
Fjarðalax, sem fram að sameiningunni var stærsta og sjókvíaeldisfyrirtæki á Íslandi, hefur stundað laxeldi í Tálknafirði, Patreksfirði og Arnarfirði með kynslóðaskipt eldi síðan 2010 og er því á sinni 7. eldiskynslóð. Fyrirtækið rekur fjóra vinnubáta auk sláturskips og pökkunarstöð á Patreksfirði. Arnarlax hóf sjókvíaeldi í Arnarfirði 2014 og rekur tvo vinnubáta og brunnbát, auk pökkunarstöðvar á Bíldudal. Ljóst er að samlegðaráhrifin af sameiningunni eru mikil og uppbygging atvinnugreinarinnar á sunnanverðum Vestfjörðum verður nú öll markvissari í kjölfarið. Norska laxeldisfyrirtækið Salmar verður kjölfestufjárfestir í hluthafahóp Arnarlax með stofnendum fyrirtækisins feðgunum Matthíasi Garðarssyni og Kristian Matthíassyni frá Bíldudal, auk núverandi eigenda Fjarðalax. Forstjóri félagsins verður Kristian Matthíasson og aðalaðsetur félagsins verður á Bíldudal. Kjartan Ólafsson er stjórnarformaður Arnarlax og verður það áfram í hinu sameinaða fyrirtæki þar sem nálægt 100 manns munu starfa.
“Við erum ánægð með samkomulag við eigendur Fjarðarlax og teljum að þessi félög eigi mjög vel saman. Stærðarhagkvæmni er mikilvægt í laxeldi þar sem samkeppnin getur verið hörð þegar harðnar á dalnum, þá geta stærð og hagkvæmni eininganna skipt miklu máli. Sá árangur sem harðdulegt og metnaðarfullt starfsfólk á sunnanverðum Vestfjörðum hefur þegar lagt í uppbyggingu greinarinnar vekur með okkur þá von að með tíð og tíma munum við styrkja stoðirnar ennfrekar og þar með blómlega byggð á svæðinu”, sagði Kjartan aðspurður um sameininguna.